钦定古今图书集成/明伦汇编/官常典/第759卷 > 郑同元〈子振芳〉
## 钦定古今图书集成/明伦汇编/官常典/第759卷 > 郑同元〈子振芳〉

按《潮州府志》：“同元，字黄中，潮阳人。为文匠心独出，俯
视一切。天启丁卯举于乡，登崇祯甲戌进士，授六合
县。六合，岩邑也。同元下车，摘伏如神，案无留牍。有盗
行劫被获，扳常州蜑户九人，讯者拟大辟。院司以同
元有能名，檄越郡覆鞫。同元谓常州去大江三百馀
里，岂有一夜可往返行劫者。报上得释。六合旧无城
郭，虑流寇侵轶，请浚濠树栅，为守圉计。”适调来川兵
潜勾寇，夜驰猝至，川兵启栅迎之，同元率士民退，焚
冶浦桥以保仓库，无恙。移时，操院师救至，寇乃遁去。
同元缘此絓吏议，待罪五载，论戍于台。到伍，往海门
观形势，倡议建立炮台。当事上其议，朝论韪之。癸未，
奉旨赐环，始得奔母丧。甲申大旱，米涌贵，坊民聚群
抢夺，同元与邑长谋戢之。冨室闭籴与私贩出境者，
法无赦。令下而米价顿平，民安戢如故。燕京沦陷，闻
变痛哭。后遁迹梧、桂间。值容县兵叛，遇变不屈，与长
子贡生振芳同日殉难。